b'\n_START_ARTICLE_\nGeorge Miller\n_START_SECTION_\nPrimers anys\n_START_PARAGRAPH_\nMiller va n\xc3\xa9ixer a Brisbane, Queensland, d\'una fam\xc3\xadlia immigrant de grecs: Dimitri (Jim) Castrisios Miller i Angela Belson. Dimitri era de l\'illa grega de Citera, i va anglicanitzar el seu cognom de Miliotis a Miller quan va emigrar a Austr\xc3\xa0lia; la fam\xc3\xadlia Belson eren refugiats grecs d\'Anat\xc3\xb2lia, amb motiu de l\'intercanvi de poblaci\xc3\xb3 de 1923. La parella es va casar i es va establir a Chinchilla, Queensland i van tenir quatre fills: els bessons George i John, Chris i el tamb\xc3\xa9 productor de cinema Bill._NEWLINE_George va anar a la Ipswich Grammar School i posteriorment a la Sydney Boys High School i posteriorment va estudiar medicina a la University of New South Wales amb el seu germ\xc3\xa0 John. En el seu \xc3\xbaltim any de medicina (1971), el George i el seu germ\xc3\xa0 pertit Chris van fer una petita pel\xc2\xb7l\xc3\xadcula d\'un minut de duraci\xc3\xb3 que es va emportar el primer premi en una competici\xc3\xb3 d\'estudiants. El 1971, George va assistir en un taller de la Universitat de Melbourne, on va con\xc3\xa8ixer el seu company Byron Kennedy, amb qui va estar unit per una llarga amistat i per la co-producci\xc3\xb3, fins que Kennedy va morir en un accident d\'helic\xc3\xb2pter el 1983. El 1972, Miller va completar el seu temps de resid\xc3\xa8ncia a l\'Hospital de Sant Vincent de Sydeney, dedicant el seu temps lliure en petits projectes de cinema experimental. Aquell mateix any, Miller i Kennedy van fundar la productora Kennedy Miller Productions. Posteriorment, la parella va treballar en diverses obres. Despr\xc3\xa9s de la mort de Kennedy (1983), Miller va voler mantenir el seu nom en el de la productora. Posteriorment, el 2009, la companyia va passar a dir-se Kennedy Miller Mitchell per recon\xc3\xa8ixer la feina del productor Doug Mitchell a l\'empresa.\n_START_SECTION_\nCarrera\n_START_PARAGRAPH_\nEl 1979, Miller va fer el seu debut amb Mad Max. Basat en un gui\xc3\xb3 escrit per Miller i James McCausland el 1975, la pel\xc2\xb7l\xc3\xadcula va ser finan\xc3\xa7ada independentment per Kennedy Miller Productions i va esdevenir un \xc3\xa8xit internacional. Com a resultat, la s\xc3\xa8rie de pel\xc2\xb7l\xc3\xadcules de Mad Max es va allargar en dues seq\xc3\xbceles m\xc3\xa9s, amb Mel Gibson com a protagonista; Mad Max 2, el guerrer de la carretera (tamb\xc3\xa9 anomenat The Road Warrior) (1981) i Mad Max Beyond Thunderdome (1985)._NEWLINE_Durant el temps entre la segona i la tercera entrega de Mad Max, Miller va dirigir el remake de Nightmare at 20,000 Feet com a part de la pel\xc2\xb7l\xc3\xadcula antol\xc3\xb2gica Twilight Zone: The Movie Tamb\xc3\xa9 va ser co-productor i co-director de moltes minis\xc3\xa8ries televisives australianes, com ara The Dismissal, (1983) i The Cowra Breakout (1984)._NEWLINE_El 1987, Miller va dirigir The Witches of Eastwick, en qu\xc3\xa8 hi apareixien Jack Nicholson, Susan Sarandon, Cher i Michelle Pfeiffer. La pel\xc2\xb7l\xc3\xadcula li va portar problemes a Miller. "Vaig estar a punt d\'abandonar el film, per\xc3\xb2 Jack [Nicholson] em va conv\xc3\xa8ncer de no fer-ho," va dir Miller. "Em va dir que segu\xc3\xa9s, que deix\xc3\xa9s a banda les emocions, i mir\xc3\xa9s el treball. Si creus que el treball est\xc3\xa0 b\xc3\xa9, aferra\'t-hi, i va ser un molt bon home. Crec que he apr\xc3\xa9s m\xc3\xa9s d\'ell que de ning\xc3\xba altre per qui hagi treballat - era extraordinari."_NEWLINE_Seguint amb The Witches of Eastwick, Miller es va centrar en projectes de producci\xc3\xb3 a Austr\xc3\xa0lia. El seu paper com a productor de Flirting, Calma total i les minis\xc3\xa8ries televisives Bangkok Hilton i Vietnam, en qu\xc3\xa8 Nicole Kidman apareixia, va ser instrumental en el desenvolupament de la seva carrera._NEWLINE_Miller va tornar en la direcci\xc3\xb3 el 1992 amb l\'estrena de L\'oli de la vida, que va escriure juntament amb Nick Enright._NEWLINE_El 1993, Miller va ser contractat per dirigir Contact, una pel\xc2\xb7l\xc3\xadcula basada en una hist\xc3\xb2ria de Carl Sagan i Ann Druyan. Despr\xc3\xa9s de treballar en aquesta pel\xc2\xb7l\xc3\xadcula durant un any, Warner Bros. i Miller van acordar m\xc3\xbatuament de separar-se i Robert Zemeckis va acabar sent director finalment._NEWLINE_Miller tamb\xc3\xa9 va escriure el 1995 la com\xc3\xa8dia drama Babe i va escriure i dirigir la seva seq\xc3\xbcela de 1998, Babe: Pig in the City._NEWLINE_Miller va ser tamb\xc3\xa9 el creador de Happy Feet, un musical \xc3\xa8pic sobre la vida dels ping\xc3\xbcins a l\'Ant\xc3\xa0rtida. La pel\xc2\xb7l\xc3\xadcula, produ\xc3\xafda per Warner Bros, va ser estrenada el novembre de 2006. A part de ser un gran \xc3\xa8xit en taquilla, Happy Feet va portar a Miller la seva quarta nominaci\xc3\xb3 a l\'Oscar, enduent-se l\'estatueta per Millor Pel\xc2\xb7l\xc3\xadcula Animada._NEWLINE_El 2007, Miller va acordar dirigir una pel\xc2\xb7l\xc3\xadcula de la Lliga de la Just\xc3\xadcia, titulada Justice League: Mortal. Mentre que es va posposar inicialment per culpa de la vaga de guionistes dels Estats Units de 2007-2008, retards posteriors en la producci\xc3\xb3 i l\'\xc3\xa8xit de El cavaller fosc van causar que Warner Bros. decid\xc3\xads posar el film en espera i considerar diferents opcions.'